text: EB trokar seg róliga upp á stigatalvuna
text: #000001
text: Tað var ikki ein dystur, har tú hugsaði at EB var fýra mál betri. Men Ró T. Andreasen varðveitti alla EB-ró í málinum, og so var Eiðissøga skrivað í Vági
text: #000002
text: Tað var hugaligt at síggja bæði VB og EB-leikarar taka felagsmynd í málinum áðrenn SMS-deildardystin ímillum liðini bæði í Vági. Góður ítrottarandi áðrenn ein dyst, ið í roynd ov veru hevði stóran týdning, hóast liðini bæði longu mugu ásanna, at ovara endaspælið verður ógjørligt í ár.
text: #000003
text: Men ivaleyst vóru hóparnir sannførdir, um at júst hesin dysturin, sum var fluttur til Vágs mikukvøldið, var stóri møguleikin at vinna sær kappingarársins fyrstu stig.
text: #000004
text: Eg veit ikki hvussu nógv ár tað munnu vera síðani hesi bæði liðini hittust seinast í fremstu hondbóltsdeildini – men eg minnist heldur ikki nakað kappingarár hjá EB áðrenn hetta.
text: #000005
text: Hinvegin minnist eg VB sum eitt stórveldi í kvinnuhondbólti allan mín ungdóm. Nú liggja tær aftast í deildini, eftir at tað eydnaðist EB vinna 26-22 og síni fyrstu stig síðani afturkomuna.
text: #000006
text: Eg tosi ikki fyri allar hesar Hondbóltsføroyar, men eg vil siga fyri meg, at eg skal vera tann fyrsti at fegnast um VB-stig tá ið tey koma. Og tey fara at koma, so hvørt sum leikararnir stríða seg ígjøgnum kappingarárið. Nú snýr tað seg um at taka hendan steinin og laða sín egna varða.
text: #000008
text: Og tað var altso heldur ikki soleiðis at VB ikki kundi vunnið dystin í kvøld.
text: #000009
text: Tað var ikki ein dystur, har tú hugsaði at EB var fýra mál betri. Tað leikaði í roynd og veru javnt á, og dysturin var ikki avgjørdur fyrr enn tveir minuttir fyri leiklok.
text: #000010
text: EB hevði fyrstu ferð hug at sníkja seg framum, tá ið tær komu á odda 6-4 eitt gott korter inni í dystinum, men so tók Gurið VB-sakina í egnar hendur eina løtu, tá ið hon mest sum leyp á heilt afturi av egnari hálvu - og so fóru viðleikararnar við. VB var omaná hesa løtuna og fór framum 9-7.
text: #000011
text: Dystarmyndin gjørdist upp aftur greiðari í seinna hálvleiki – og nú fóru nervar eisini at koma inn í spælið.
text: #000013
text: Eg hugsaði at spenta støðan kundi gagna VB betri – Har summir leikarar hava roynt hetta óteljandi ferðir.
text: #000014
text: Men VB brendi ov illa hetta kvøldið, og dysturin mundi næstan vera avgjørdur, tá ið EB økti upp í fýra mál á muni tá ið einir 14 minuttir vóru eftir.
text: #000015
text: Men í roynd og veru hevði VB allar møguleikar at koppa dystinum aftur til sín.
text: #000016
text: Britt Wøldike í VB-málinum bjargaði fitt av bóltum, og heimaliðið stríddist fyri hvørjum bólti – og fangaði nógvar eisini.
text: #000017
text: Og tá ið bólturin var fangaður, dugdu tær aloftast at senda hann skilagott fram.
text: #000018
text: Hetta gav ovmikið av møguleikum at minka um munin, men við einari stórbjarging fyri og aðrari eftir, syrgdi Ró T. Andreasen fyri, at EB vann fyrsta sigurin í mannaminni (í mínum minni í øllum førum).
text: #000019
text: Og so kundu áleypararnir pynta nakað um sigurin eisini, so at hann endaði 26-22 til EB. Og Hondbóltsføroyar fór at ynskja teimum til lukku - og tað gera vit eisini.
text: #000020
text: Til lukku við fyrsta trokinum fram á stigatalvuna!
text: #000021
text: Eg royni ofta at ímynda mær hvussu málverjar hugsa (Men tað dugi eg ongantíð). Fleiri av bjargingunum fingu í øllum førum meg at hugsa, at hetta var dystaravgerðin – men so var ikki. So mátti hon bara gera tað umaftur – og tað megnaði hon við lít.
text: #000023
text: Hugsi tað var javnari ímillum útileikararnar á báðum liðum.
text: #000025
text: Hjá EB løgdust serliga til merkis Sarita Petersen og Lea Lisberg, sum vóru sera ágangandi ímóti VB-verjuni. VB royndi eisini eina mansverju av Leu Lisberg, og tað gav eisini VB møguleikan at koma inn í dystin.
text: #000026
text: Hjá VB gjørdi Britt Wøldike sítt í málinum, og nakrar løtur í dystinum, var dysturin bert ímillum málverjarnar.
text: #000029
text: Gurið K. Augustinussen er oftast evnaríkasti leikarin á vøllinum, og hon syrgdi fyri flestu góðu VB-løtunum. EB fór eisini út at mansverja VB-ímyndina.
text: #000030
text: Hesa løtuna tók Bára K. Mortensen so yvir. Hon fór av strikuni og út á miðjuna, har hon fleiri ferðir vann sínar tvídystir og slapp ígjøgnum.
text: #000031
text: (Eg stroymdi dystin á telduni heima, so fyrivarni skal takast fyri, at tað er skjótt at fara skeivur av hvør leikari er hvør) Sigið endiliga frá, um tit varnast eitthvørt mistak.
text: #000032